钦定古今图书集成/明伦汇编/皇极典/第169卷 > 《魏论》前人
## 钦定古今图书集成/明伦汇编/皇极典/第169卷 > 《魏论》前人

新与魏，皆取汉者，新辄败亡，魏遂传数世而为晋。不
幸东汉无贤子孙，而魏为不讨之仇。今方黜新而进
魏，疑者以谓与奸而进恶，此不可以不论也。昔三代
之兴也，皆以功德或积数世而后王。其亡也，衰乱之
迹，亦积数世而至于大坏，不可复救，然后有起而代
之者。其兴也，皆以至公大义为心。然成汤尚有惭德，
“伯夷、叔齐至耻食周粟而饿死，况其后世乎？”自秦以
来，兴者以力，故直较其迹之逆顺，功之成败而已。彼
汉之德，自安和而始衰，至桓、灵而大坏。其衰乱之迹，
积之数世，无异三代之亡也。故豪杰并起而争，而强
者得之，直较其迹尔。故魏之取汉，无异汉之取秦而
秦之取周也。夫得正统者汉也，得汉者，魏也，得魏者，
晋也。晋当统天下矣。推其本末而言之，则魏进而正
之不疑。